钦定古今图书集成/明伦汇编/官常典/第602卷 > 单安仁
## 钦定古今图书集成/明伦汇编/官常典/第602卷 > 单安仁

按掾曹《名臣录》：“安仁，字德夫，凤阳人。少有志事功，虽
为府史，昼夜以洗冤泽物为事。当至正辛卯，江淮兵
起，剽夺相屠，流民遑遑，无所宁居。安仁奋然曰：‘丈夫
当出奇翦寇，可坐视父母之邦沦覆耶’？遂椎牛酾酒，
率健少年与饮，整部伍，严器械，教以坐作击刺之法。
不一月间，从之者数万人。新建壁垒，横亘三十里，寇”
至，辄扬旗鸣鼓，大呼追杀，俾无留行，乃止。退则闭栅
自守，老弱襁负依为保障者，累十千家。当是时，豪杰
角立割疆擅号令者，比比而是。乙未秋，安仁遂移兵
广陵以观变，且曰：“此辈皆为人作驱除尔。真人之兴，
气势自与恒人殊。”丙申冬，安仁见皇上威德日盛，统
六师而下金陵。安仁曰：“向所为真人者，此真是已。”乃
率部曲而归之。上大悦。明年，令戍镇江，安仁严饬军
伍，益自振励，敌兵不敢侵境。居岁馀，会朝廷始立提
刑按察司，以廉纠不虔。上选安仁为副使，巡行浙水
东。悍将狞卒横赋民粮曰寨粮，务刻剥以蠹民，安仁
一寘于法。金华民有讼其邑丞受白金者，安仁诘之曰：“颇闻尔丞贤，尔细民也，奈何犯？分而讦之。”即图其
金短长圆方形，来民图上藏屏。复命诸左证图之，人
各不同。安仁曰：“是非诬耶？”众环目相顾无一语，遂以
其罪抵讼者，告讦之风为衰。辛丑，升按察使。东方肃
清，莫敢纷扰。甲辰，征为中书左司郎中。时江淮甫定，
军国庶务，纷如乱丝。安仁佐太师李韩公参错裁断，
日就“统绪，事以无滞”，上益倚信之。吴元年丁未，闽浙
中原渐平，营建城阙宫殿，修庙享服御衣物，廷议可
任其责者，奏举安仁为将作卿。安仁精敏多智，凡所
制量，皆中法不苟。明年戊申，是为洪武元年，上即皇
帝位，安仁陞嘉议大夫、工部尚书，仍领将作事。二年
夏，改兵部。安仁宅心中正，能声彰闻，年已六十有七，
自以精力衰孱，请致其事。上悯其劳，从之，赠田三千
亩，牛七十角，仍给尚书半禄，养其终身。退卜仪真、珠
金沙，结庐以居。六年夏，上念安仁旧勋，复诏中书，起
为山东行省参知政事，安仁诣阙力辞而止。八年，复
颁《致仕诰》，加通议大夫，盖异数云。